### NN 22/2020 (28.2.2020.), Pravilnik o načinu vođenja Evidencije o osobama nestalim u Domovinskom ratu i Evidencije smrtno stradalih osoba u Domovinskom ratu za koje nije poznato mjesto ukopa

MINISTARSTVO HRVATSKIH BRANITELJA

550

Na temelju članka 37. Zakona o osobama nestalim u Domovinskom ratu (»Narodne novine«, br. 70/19), ministar hrvatskih branitelja donosi

PRAVILNIK

O NAČINU VOĐENJA EVIDENCIJE O OSOBAMA NESTALIM U DOMOVINSKOM RATU I EVIDENCIJE SMRTNO STRADALIH OSOBA U DOMOVINSKOM RATU ZA KOJE NIJE POZNATO MJESTO UKOPA

DIO PRVI
 UVODNE ODREDBE

Članak 1.

Ovim se Pravilnikom uređuje sadržaj, način prikupljanja, vođenja, ažuriranja i dostupnosti podataka u Evidenciji osoba nestalih u Domovinskom ratu i Evidenciji smrtno stradalih osoba u Domovinskom ratu za koje nije poznato mjesto ukopa nadležnim tijelima i druga pitanja od značaja za njihovo vođenje.

Članak 2.

Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

DIO DRUGI
 EVIDENCIJA OSOBA NESTALIH U DOMOVINSKOM RATU

Članak 3.

(1) Evidencija osoba nestalih u Domovinskom ratu (u daljnjem tekstu: Evidencija nestalih) je službena evidencija Ministarstva hrvatskih branitelja (u daljnjem tekstu: Ministarstvo) u koju se upisuju osobe koje se smatraju osobama nestalim u Domovinskom ratu sukladno Zakonu o osobama nestalim u Domovinskom ratu (u daljnjem tekstu: Zakon).

(2) Osoba nestala u Domovinskom ratu upisuje se u Evidenciju nestalih temeljem prijave člana obitelji, druge osobe ili po službenoj dužnosti, ako su ispunjeni uvjeti propisani Zakonom.

(3) Prijava iz stavka 2. ovoga članka podnosi se Ministarstvu izravno ili putem Hrvatskog Crvenoga križa, Međunarodnoga odbora Crvenoga križa, društva Crvenoga križa ili Crvenog polumjeseca ili diplomatskih misija i konzularnih ureda Republike Hrvatske u državi u kojoj podnositelj prijave boravi.

(4) Prije upisa u Evidenciju nestalih, Ministarstvo može od nadležnih tijela zatražiti prethodnu provjeru prijave.

Članak 4.

Za svaku osobu upisanu u Evidenciju nestalih, otvara se dosje koji sadrži sljedeću dokumentaciju:

a) obrazac prijave temeljem koje se pokreće postupak traženja osobe nestale u Domovinskom ratu

b) raspoloživu medicinsku dokumentaciju o osobi nestaloj u Domovinskom ratu

c) dokumentaciju nakon završetka ili zaključenja postupka traženja osobe nestale u Domovinskom ratu i

d) ostalu raspoloživu dokumentaciju u vezi postupka traženja osobe nestale u Domovinskom ratu.

Članak 5.

Evidencija nestalih sadrži sljedeće podatke:

a) ime, prezime

b) ime jednog roditelja

c) spol

d) datum rođenja

e) mjesto rođenja

f) datum nestanka

g) mjesto i županija nestanka

h) raspoloživost referentnih uzoraka

i) status u Evidenciji hrvatskih branitelja iz Domovinskog rata i

j) prema potrebi ostale pomoćne podatke.

Članak 6.

Ministarstvo obavlja neovisnu, nepristranu i temeljitu provjeru vjerodostojnosti i podudarnosti podataka iz članka 5. ovoga Pravilnika s podacima iz drugih službenih evidencija koje se vode ili su se vodile u Republici Hrvatskoj.

Članak 7.

(1) Kada je osoba nestala u Domovinskom ratu pronađena, u Evidenciju nestalih se upisuje podatak o pronalasku.

(2) Po primitku izvješća o identifikaciji, osoba nestala u Domovinskom ratu upisuje se u Evidenciju o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica.

Članak 8.

(1) Podaci iz članka 4. i članka 5. točke i) ovoga Pravilnika nisu javno dostupni.

(2) Iznimno od stavka 1. ovoga članka, podaci iz stavka 1. ovoga članka mogu se učiniti dostupnima:

a) članovima obitelji osoba upisanih u Evidenciju nestalih i njihovim pravnim zastupnicima

b) državnim tijelima, organizacijama, ustanovama i drugim pravnim osobama propisanim Zakonom i

c) ostalim osobama u svrhu zaštite prava osoba nestalih u Domovinskom ratu i članova njihovih obitelji sukladno propisima o ostvarivanju prava na pristup informacijama i zaštiti osobnih podataka.

Članak 9.

Podaci iz članka 5. točaka a) do h) ovoga Pravilnika mogu se učiniti dostupnima međunarodnim organizacijama sukladno sklopljenim međunarodnopravnim instrumentima o suradnji iz područja traženja nestalih osoba odnosno djelokrugu rada međunarodnih organizacija.

Članak 10.

Na zahtjev osobe koja ima pravni interes, Ministarstvo izdaje uvjerenje iz Evidencije nestalih.

DIO TREĆI
 EVIDENCIJA SMRTNO STRADALIH OSOBA U DOMOVINSKOM RATU ZA KOJE NIJE POZNATO MJESTO UKOPA

Članak 11.

Evidencija smrtno stradalih osoba u Domovinskom ratu za koje nije poznato mjesto ukopa (u daljnjem tekstu: Evidencija smrtno stradalih) je službena evidencija Ministarstva u koju se upisuju osobe koje se smatraju smrtno stradalim osobama u Domovinskom ratu za koje nije poznato mjesto ukopa sukladno Zakonu.

Članak 12.

Na vođenje Evidencije smrtno stradalih, na odgovarajući način primjenjuju se odredbe ovoga Pravilnika koje se odnose na vođenje Evidencije nestalih.

DIO ČETVRTI
 PRIJELAZNA I ZAVRŠNA ODREDBA

Članak 13.

Vođenje postojeće Evidencije nestalih i Evidencije smrtno stradalih nastavlja se sukladno ovom Pravilniku.

Članak 14.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/19-02/4

Urbroj: 522-02/2-20-2

Zagreb, 6. veljače 2020.

Ministar
 Tomo Medved, v. r.